CELEX: 
Language: hr
Date: 2021-05-10 00:00:00
Title: DELEGIRANA UREDBA KOMISIJE (EU) …/... o izmjeni Delegirane uredbe (EU) 2019/856 u pogledu postupaka podnošenja zahtjeva i postupaka odabira u okviru Inovacijskog fonda

OBRAZLOŽENJE
            
            
               1.KONTEKST DELEGIRANOG AKTA
            
            
               Inovacijski fond uspostavljen je člankom 10.a stavkom 8. Direktive 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Unije i o izmjeni Direktive Vijeća 96/61/EZ kako bi se podupirale inovacije u području tehnologija i postupaka s niskim emisijama ugljika. Na temelju delegiranih ovlasti dodijeljenih Komisiji istim člankom, Komisija je 26. veljače 2019. donijela Delegiranu uredbu Komisije (EU) 2019/856 o dopuni Direktive 2003/87/EZ Europskog parlamenta i Vijeća u pogledu funkcioniranja Inovacijskog fonda, koja je sadržavala pojedinosti o postupku podnošenja zahtjeva i kriterijima za odabir.
            
            
               Konkretno, Delegiranom uredbom (EU) 2019/856 utvrđen je postupak odabira u dvije faze za velike projekte. Komisija je već mogla prikupiti praktično iskustvo u postupcima odabira jer je prvi poziv za velike projekte pokrenut u srpnju 2020. primjenom postupka odabira u dvije faze, a prvi poziv za male projekte pokrenut je u prosincu 2020. primjenom postupka podnošenja zahtjeva u jednoj fazi.  
            
            
               U prvom pozivu za velike projekte zaprimljeno je više od 300 zahtjeva. Podnositelji zahtjeva zatražili su ukupno više od 20 milijardi EUR bespovratnih sredstava u usporedbi s opsegom poziva koji iznosi 1 milijardu EUR. Detaljnijim pregledom zahtjeva zabilježen je pouzdan i dobro diversificiran portfelj projekata u području čiste tehnologije
                  1
               . Iako razdoblje podnošenja zahtjeva još nije isteklo, čini se da je veliko zanimanje pobudio i prvi poziv na podnošenje zahtjeva za male projekte. 
            
            
               Iako je ocjenjivanje zahtjeva iz prvog poziva za velike projekte još u tijeku, velik broj dobro pripremljenih i obećavajućih projekata možda neće biti odabran zbog ograničenog proračuna. Kako bi se odgovorilo na trenutačnu veliku potražnju za potporom iz Inovacijskog fonda, Komisiji bi trebalo omogućiti fleksibilnost odabira postupka podnošenja zahtjeva u dvije faze ili u jednoj fazi kad je riječ o pozivu za velike projekte, kao što je već slučaj s pozivom za male projekte. Postupkom odabira u jednoj fazi omogućit će se znatno kraće razdoblje do dodjele bespovratnih sredstava i brža potpora postojećem portfelju dobro pripremljenih projekata čistih tehnologija u kontekstu brzog zelenog oporavka. 
            
            
               Na temelju velikog broja zahtjeva u okviru prvog poziva objavljenog u srpnju 2020. i radi bržeg pružanja potpore inovativnim projektima u području čiste tehnologije, Delegiranu uredbu (EU) 2019/856 trebalo bi stoga izmijeniti kako bi se Komisiji omogućila fleksibilnost u odlučivanju o organizaciji podnošenja zahtjeva, a time i postupaka odabira, u dvije faze ili u jednoj fazi. 
            
            
               Odluku o primjeni postupka podnošenja zahtjeva u jednoj fazi ili u dvije faze donosi Komisija u suradnji s državama članicama na pojedinačnoj osnovi, ovisno o portfelju obećavajućih projekata čistih tehnologija iz prethodnih poziva, kako bi što bolje odgovorila na potražnju.
            
            
               Dodatna izmjena odnosi se na pomoć za razvoj projekta koja se može pružiti za projekte koji su nedovoljno pripremljeni, ali koji bi nakon dodatnog razvoja mogli ispuniti sve kriterije za odabir. U prijedlogu se pojašnjava da se ta pomoć može pružiti i u obliku tehničke pomoći.
            
            
               2.SAVJETOVANJA PRIJE DONOŠENJA AKTA
            
            
               U skladu sa stavkom 4. Zajedničkog dogovora o delegiranim aktima priloženog Međuinstitucijskom sporazumu Europskog parlamenta, Vijeća Europske unije i Europske komisije
                  2
                o boljoj izradi zakonodavstva, tijekom pripreme ove Delegirane uredbe provedena su odgovarajuća savjetovanja. Razmjena stajališta o tom pitanju održana je na sastanku Stručne skupine za Inovacijski fond 7. prosinca 2020. Tijekom pisanog savjetovanja o načelu izmjene, koje je trajalo od 23. prosinca 2020. do 15. siječnja 2021., iskazana je snažna potpora toj izmjeni (18 povoljnih odgovora, pet nepovoljnih). Savjetovanje o nacrtu teksta ove Delegirane uredbe sa stručnjacima iz Stručne skupine za Inovacijski fond provedeno je u pisanom obliku od 10. do 23. veljače 2021. te su dva člana te skupine dostavila pisane primjedbe.  
            
            
               Dokumenti koji se odnose na savjetovanja proslijeđeni su istodobno Europskom parlamentu i Vijeću, kako je predviđeno Zajedničkim dogovorom o delegiranim aktima. 
            
            
               Pri pripremi delegirane uredbe uzeti su u obzir komentari koje je iznijela stručna skupina.
            
            
               Nacrt delegirane uredbe objavljen je na portalu za bolju regulativu kako bi se tijekom četiri tjedna, od 17. ožujka do 14. travnja, mogle dati povratne informacije. U tom su razdoblju primljene povratne informacije od dvaju građana, sedam poduzeća i osam udruženja poduzeća, organizacija i konzultantskih društava. U trinaest odgovora izraženo je pozitivno mišljenje o uvođenju postupka odabira u jednoj fazi, u dva odgovora negativno mišljenje, a u dva odgovora nije izraženo mišljenje o tom pitanju. Dionici su uglavnom pozdravili mogućnost skraćivanja razdoblja od podnošenja zahtjeva do dodjele bespovratnih sredstava, što se izmjenom omogućuje. Neke povratne informacije odnosile su se na organizaciju poziva na podnošenje prijedloga, kao što je oblikovanje poziva kako bi podnositelji zahtjeva mogli pružiti sve informacije potrebne za podnošenje utemeljenog i visokokvalitetnog prijedloga te kako bi se podnositeljima zahtjeva pružila dovoljna potpora. 
            
            
               Sve povratne informacije o pružanju pomoći za razvoj projekta u obliku tehničke pomoći bile su pozitivne.
            
            
               3.PRAVNI ELEMENTI DELEGIRANOG AKTA
            
            
               Ovom Delegiranom uredbom uvode se relevantne izmjene Delegirane uredbe (EU) 2019/856 kako bi se uvela mogućnost postupka podnošenja zahtjeva u jednoj fazi za velike projekte koji će se financirati iz Inovacijskog fonda te kako bi se pojasnili oblici pružanja pomoći za razvoj projekta. 
            
            
               Članak 9. stavak 2. točka (d) mijenja se kako bi se u odluke Komisije o pokretanju poziva na podnošenje prijedloga uključili obvezni minimalni elementi koji su prikladni za podnošenje zahtjeva u jednoj fazi za velike projekte.
            
            
               Članak 10. mijenja se kako bi se uvela mogućnost primjene postupka odabira u jednoj fazi za velike projekte.
            
         
         
            
               Uvodi se novi članak 12.a u kojem se opisuje postupak odabira zahtjeva podnesenih u postupku podnošenja u jednoj fazi.
            
            
               Članak 13. stavak 2. mijenja se kako bi se tehnička pomoć uključila u oblike pomoći za razvoj projekta koja se dodjeljuje u skladu s člankom 12. stavkom 2.
            
            
               Članak 21. mijenja se radi uvođenja savjetovanja s državama članicama o pomoći za razvoj projekta u slučaju primjene postupka podnošenja zahtjeva u jednoj fazi i kako bi se obveza Komisije o izvješćivanju država članica o provedbi odluka o dodjeli proširila na postupak u jednoj fazi.
            
            
               DELEGIRANA UREDBA KOMISIJE (EU) …/...
            
            
               оd 10.5.2021.
            
            
               o izmjeni Delegirane uredbe (EU) 2019/856 u pogledu postupaka podnošenja zahtjeva i postupaka odabira u okviru Inovacijskog fonda 
               
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Direktivu 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Unije i o izmjeni Direktive Vijeća 96/61/EZ
                  3
               , a posebno njezin članak 10.a stavak 8. četvrti podstavak,
            
            
               budući da:
            
            
               (1)Delegiranom uredbom Komisije (EU) 2019/856
                  4
                utvrđuju se pravila o funkcioniranju Inovacijskog fonda. Uredbom se uspostavlja postupak podnošenja zahtjeva u dvije faze koji se sastoji od iskazivanja interesa i podnošenja potpunog zahtjeva.   
            
            
               (2)Iako je prednost postupka podnošenja zahtjeva u dvije faze smanjenje administrativnog opterećenja za predlagatelje projekata u prvoj fazi, njime se produljuje razdoblje od podnošenja zahtjeva do financiranja uspješnih projekata. Iskustvo s prvim pozivom na podnošenje prijedloga, u kojem je zaprimljen velik broj zahtjeva u različitim fazama pripremljenosti projekta, pokazalo je da je to razdoblje potrebno skratiti kako bi se omogućila pravodobna potpora projektima koji su u naprednijoj fazi pripremljenosti. Skraćivanje tog razdoblja bilo bi korisno i u kontekstu gospodarskog oporavka u kojem je potrebno brzo mobilizirati ulaganja u širu primjenu čistih tehnologija.
            
            
               (3)Stoga je potrebno uvesti postupak podnošenja zahtjeva u jednoj fazi koji obuhvaća podnošenje potpunog zahtjeva bez faze iskazivanja interesa. Pri odlučivanju o pokretanju poziva na podnošenje prijedloga Komisija bi trebala moći odabrati između postupka podnošenja zahtjeva u dvije faze i, prema potrebi, postupka podnošenja zahtjeva u jednoj fazi. 
            
            
               (4)Delegiranom uredbom (EU) 2019/856 predviđa se pomoć za razvoj projekata za projekte koji ne ispunjavaju kriterij pripremljenosti projekta iz članka 11. stavka 1. točke (c) te uredbe, ali imaju potencijal za ispunjavanje tog kriterija. U skladu s člankom 13. stavkom 2. Delegirane uredbe (EU) 2019/856 ta pomoć može biti samo u obliku bespovratnih sredstava. Kako bi se olakšao daljnji razvoj tih projekata potrebno je omogućiti pružanje takve pomoći i u obliku tehničke pomoći. 
            
            
               (5)Delegiranu uredbu (EU) 2019/856 trebalo bi stoga na odgovarajući način izmijeniti, 
            
            
               DONIJELA JE OVU UREDBU:
            
            
               Članak 1.
            
            
               Izmjene Delegirane uredbe (EU) 2019/856
            
            
               Delegirana uredba (EU) 2019/856 mijenja se kako slijedi:
            
            
               (1)u članku 9. stavak 2. mijenja se kako slijedi:
            
         
         
            
               (a)točka (d) zamjenjuje se sljedećim: 
            
            
               „(d) opis postupka podnošenja zahtjeva, jasno navodeći primjenjuje li se postupak u jednoj fazi ili u dvije faze te detaljan popis informacija i dokumentacije koje treba dostaviti uz zahtjev;”;
            
            
               (b)točka (f) zamjenjuje se sljedećim: 
            
            
               „(f) ako se za male projekte primjenjuje pojednostavnjeni postupak podnošenja zahtjeva u skladu s člankom 10. stavkom 4. i posebni postupak odabira u skladu s člankom 12.b, pravila o tim posebnim postupcima;”;
            
            
               (2)članak 10. mijenja se kako slijedi:
            
            
               (a)stavak 1. zamjenjuje se sljedećim:
            
            
               „1. Provedbeno tijelo prikuplja zahtjeve i organizira postupak podnošenja zahtjeva kako je utvrđeno u skladu s člankom 9. stavkom 2. točkom (d).”;
            
            
               (b)stavci 2. i 3. zamjenjuju se sljedećim:
            
            
               „2. Postupak podnošenja zahtjeva u dvije faze sastoji se od sljedećih faza:
            
            
               (a)faze iskazivanja interesa;
            
            
               (b)faze podnošenja potpunog zahtjeva.
            
            
               U fazi iskazivanja interesa predlagatelj projekta dostavlja opis ključnih obilježja projekta u skladu sa zahtjevima utvrđenima u odgovarajućem pozivu na podnošenje prijedloga, uključujući opis djelotvornosti projekta, njegova stupnja inovativnosti i pripremljenosti kako je navedeno u članku 11. stavku 1. točkama (a), (b) i (c).
            
            
               U fazi podnošenja potpunog zahtjeva predlagatelj projekta dostavlja detaljan opis projekta i svu popratnu dokumentaciju, uključujući plan za razmjenu znanja.
            
            
               3. Ako se primjenjuje postupak podnošenja zahtjeva u jednoj fazi, predlagatelj projekta dostavlja potpuni zahtjev kako je opisano u stavku 2. trećem podstavku.”;
            
            
               (3)članak 12. mijenja se kako slijedi: 
            
            
               (a)naslov članka 12. zamjenjuje se sljedećim:
            
            
               „Postupak odabira za postupak podnošenja zahtjeva u dvije faze”;
            
            
               (b)stavak 6. briše se;
            
            
               (4)umeću se sljedeći članci 12.a i 12.b:
            
            
               „Članak 12.a
            
         
         
            
               Postupak odabira za postupak podnošenja zahtjeva u jednoj fazi.
            
            
               1. Na temelju zaprimljenih zahtjeva provedbeno tijelo za svaki projekt pojedinačno procjenjuje prihvatljivost u skladu s člankom 10.a stavkom 8. Direktive 2003/87/EZ. Provedbeno tijelo zatim nastavlja s odabirom prihvatljivih projekata na temelju stavaka 2. i 3. ovog članka.
            
            
               2. Na temelju zaprimljenih zahtjeva provedbeno tijelo sastavlja popis projekata koji ispunjavaju kriterije za odabir utvrđene u članku 11. i nastavlja s ocjenjivanjem i rangiranjem projekata na temelju kriterija za odabir utvrđenih u tom članku. Za potrebe tog ocjenjivanja, provedbeno tijelo uspoređuje te projekte s projektima u istom sektoru i s projektima u drugim sektorima. Na kraju ocjenjivanja provedbeno tijelo sastavlja popis predodabranih projekata.
            
            
               3. Ako provedbeno tijelo zaključi da projekt ispunjava kriterije za odabir utvrđene u članku 11. stavku 1. točkama (a), (b), (d) i (e) te, prema potrebi, kriterije za odabir iz članka 11. stavka 2., ali ne ispunjava kriterij utvrđen u članku 11. stavku 1. točki (c), provedbeno tijelo procjenjuje ima li taj projekt potencijal za ispunjavanje svih kriterija za odabir ako se dodatno razvije. Ako projekt ima takav potencijal, provedbeno tijelo može predmetnom projektu dodijeliti pomoć za razvoj projekta ili, ako pomoć za razvoj projekta dodjeljuje Komisija, predložiti Komisiji da tom projektu dodijeli pomoć za razvoj projekta.
            
            
               4. Popis predodabranih projekata iz stavka 2. i, ako je primjenjivo, prijedlog iz stavka 3. priopćuju se Komisiji i uključuju barem sljedeće elemente:
            
            
               (a)
                     potvrdu o usklađenosti s kriterijima prihvatljivosti i kriterijima za odabir;
            
            
               (b)
                     pojedinosti o ocjenama i rangu projekata;
            
            
               (c)
                     ukupne troškove projekata i relevantne troškove iz članka 5. u eurima;
            
            
               (d)
                     zahtjev za ukupan iznos potpore iz Inovacijskog fonda u eurima;
            
            
               (e)
                     predviđenu količinu emisija stakleničkih plinova koje će se izbjeći;
            
            
               (f)
                     predviđenu količinu energije koju će se proizvesti ili pohraniti;
            
            
               (g)
                     predviđenu količinu CO2 koji će se uskladištiti;
            
            
               (h)
                     informacije o pravnom obliku potpore iz Inovacijskog fonda koju je zatražio predlagatelj projekta.
            
            
               5. Komisija, na temelju onoga što joj je priopćeno u skladu sa stavkom 4. ovog članka, nakon savjetovanja s državama članicama u skladu s člankom 21. stavkom 2., donosi odluku o dodjeli u kojoj navodi potporu dodijeljenu odabranim projektima te, prema potrebi, sastavlja rezervni popis.
            
            
               Članak 12.b
            
            
               Postupak odabira malih projekata
            
            
               Odstupajući od članaka 12. i 12.a, može se primijeniti poseban postupak odabira za male projekte.”;
            
            
               (5)u članku 13. stavak 2. zamjenjuje se sljedećim:
            
            
               „2. Pomoć za razvoj projekta dodjeljuje Komisija ili provedbeno tijelo u skladu s člankom 12. stavkom 2. ili člankom 12.a stavkom 3. u obliku bespovratnih sredstava ili u obliku tehničke pomoći.”;
            
            
               (6)članak 21. mijenja se kako slijedi:
            
         
         
            
               (a)u stavku 2. točka (a) zamjenjuje se sljedećim:
            
            
               „(a) popisu predodabranih projekata, uključujući rezervni popis, i popisu projekata predloženih za pomoć za razvoj projekta u skladu s člankom 12. stavkom 2. drugim podstavkom ili člankom 12.a stavkom 3., prije dodjeljivanja potpore;”;
            
            
               (b)stavak 4. zamjenjuje se sljedećim:
            
            
               „4. Komisija izvješćuje države članice o napretku ostvarenom u provedbi ove Uredbe, osobito o provedbi odluka o dodjeli iz članka 12. stavka 5. ili iz članka 12.a stavka 5.;
            
            
               (7)u članku 27. stavak 4. zamjenjuje se sljedećim:
            
            
               „4.   Predlagatelji projekata, u okviru plana za razmjenu znanja koji dostavljaju u skladu s člankom 10. stavkom 2. trećim podstavkom, pružaju detaljne informacije o planiranim aktivnostima u skladu sa stavcima 1. i 2. ovog članka.”.
            
            
               Članak 2.
            
            
               Stupanje na snagu
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 10.5.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
               
            
         
         
            
                  
                     (1)
                  
                        Vidjeti izvješće o zahtjevima: https://ec.europa.eu/clima/sites/clima/files/innovation-fund/large-scale_call_statistics_en.pdf
               
               
                  
                     (2)
                  
                        Međuinstitucijski sporazum Europskog parlamenta, Vijeća Europske unije i Europske komisije od 13. travnja 2016. o boljoj izradi zakonodavstva (SL L 123, 12.5.2016., str. 1.).
               
               
                  
                     (3)
                  
                        SL L 275, 25.10.2003., str. 32.
               
               
                  
                     (4)
                  
                        Delegirana uredba Komisije (EU) 2019/856 оd 26. veljače 2019. o dopuni Direktive 2003/87/EZ Europskog parlamenta i Vijeća u pogledu funkcioniranja Inovacijskog fonda (SL L 140, 28.5.2019., str. 6.).